**Занятак па адукацыйнай галіне**

**«Дзіця і грамадства» ў сярэдняй групе**

**Тэма: «Мой родны пасёлак»**

**Праграмныя задачы:** фарміраваць уяўленні аб знакамітых мясцінах малой радзімы, пазнаёміць дзяцей з паходжаннем назвы пасёлка, яго мінулым і сучасным; развіваць элементарныя навыкі зносін на беларускай мове, цікавасць да гісторыі свайго пасёлка; выхоўваць пазітыўныя адносіны да радзімы – месца, дзе нарадзіўся і жывуць родныя, да роднага пасёлка.

 **Матэрыял і абсталяванне:**  фотаздымкі пасёлка, хустачкі для гульні “Бярозка”, магнітафон, запіс песні “Мой родны кут”, беларускія нацыянальныя касцюмы, герб пасёлка, часткі герба для гульні “Складзі герб”

**Папярэдняя работа:** экскурсіі па знакамітых мясцінах пасёлка, завучванне вершаў, гутарка “Адкуль пайшла назва пасёлка”.

          **Ход занятка**

**Выхавальнік (В.).**

 **В.** Добры дзень, дзеці!

 Шчыра ўсіх вітаю

 І здароўя жадаю!

 Не стойце, дзеткі ля дзвярэй,

 А праходзьце весялей!

*Гучыць песня “Мой родны кут” (словы Я. Коласа)*

**В.** Дзеці, аб чым гэта песня? *( Адказы дзяцей: аб родным краі, кутку.)* Яшчэ родны край называюць Радзімай. А ці ведаеце вы, што такое Радзіма? (*Гэта тое месца, дзе мы нарадзіліся, дзе жывём*).

**В.** Радзіма –гэта краіна, у якой мы нарадзіліся і жывём. Гэта лясы, палі і рэкі. Гэта наш пасёлак, месца, дзе жывуць нашы блізкія людзі: мама і тата, бабуля і дзед. Гэта месца, дзе стаіць наш дзіцячы садок. Гэта месца, па якому людзі сумуюць, калі знаходзяцца далёка ад яго. Гэта самае дарагое, што ёсць у чалавека.

**В.** Дзеці, у якой краіне мы жывём? (*Мы жывём у Беларусі.*). Так, мы жывём у Беларусі. Як называюць людзей, якія жывуць у Беларусі? (*Адказы дзяцей*). Мы- беларусы, больш дакладна, хлопчыкі – беларусы, дзяўчынкі –беларусачкі.

*Выходзяць дзяўчынка і хлопчык у беларускіх нацыянальных касцюмах.*

 **Дзяўчынка.**

Я – дзяўчынка-беларуска

З васільковымі вачыма,

Хоць малая, але знаю:

Беларусь – мая Радзіма.

 **Л.Пранчак**

**Хлопчык.**

Беларусам нарадзіўся,

Беларусам буду жыць,

Беларускую зямельку

Буду шчыра я любіць.

 **А.Мілюць**

**В.** Мае дарагія беларусачкі і беларусы, скажыце, калі ласка, а хто сёння вас прывёў у дзіцячы сад? (*Мама, тата).*

**Хлопчык.**

Нас [усіх у сад дзіцячы](http://shkola.of.by/grafik-fakuletatinih-zanyatka-i-zanyatka-pa-asnovah-byaspeki-j.html)  водзяць мамы.

Мы не плачам.

Я дык нават вельмі рад.

Што іду ў дзіцячы сад.

 **К.Буйло**

**В.** А як жывецца вам ў дзіцячым садзе? (*Добра, весела).*  А ці любіце вы падарожнічаць? *(Любім).* Хлопчык-беларус і дзяўчынка-беларусачка прапануюць адправіцца ў падарожжа па родных мясцінах. Згодны? (*Згодны*). Давайце адправімся ў падарожжа з птушкай, якая з’ўляецца сімвалам Беларусі. Можа хто ведае, якая гэта птушка? Я вам крыху дапамагу, адгадайце маю загадку:

У чырвоных ботах,

Ходзіць па балоце,

Захаваўшы лапкі,

 Спрытна ловіць жабкі. (*Бусел*.)

**В.** Узмахнём вялікімі крыламі разам з буслам і паляцім над палямі і лясамі. Вось і нейкае мястэчка. Вы пазналі яго? Напэўна, гэта наш пасёлак.

*Дзеці сядаюць на крэслы.*

**В.**  Скажыце, калі ласка, як называецца наш пасёлак? (*Наш пасёлак называецца Радунь*). Як называюць жыхароў нашага пасёлка? (*Радунцы*). Скажыце, калі ласка, ці многа вуліц у нашым пасёлку? *(Многа).*

**Гульня “Назаві вуліцу, на якой ты жывеш”** (*Дзеці называюць вуліцы пасёлка, дзе яны жывуць).*

**В.** Так, наш пасёлак невялікі, але ўтульны.Радунь – гэта мястэчка, падобных якому ёсць многа ў Беларусі. Але гэта мястэчка з цікавай гісторыяй. Ёсць у нашым пасёлку прыгожыя і славутыя мясціны, якімі мы захапляемся і ганарымся, бо яны ўпрыгожваюць наш край. А вось чаму наш пасёлак называецца Радунь, я вам зараз раскажу. Даўным-даўно жылі ў гэтай мясцовасці людзі. І сталі яны заўважаць, што вельмі часта тут з’яўляецца вяселка, на рускай мове “радуга”. Захапляліся яны гэтай прыгожай і незвычайнай з’явай і гаварылі: “Радуга-унь!” Вось гэтае месца, дзе яны жылі, стала называцца Радунь.

**В.** Ёсць у пасёлка свой герб – вогненны рак на срэбным полі. А чаму ў паселка такі герб? Калісьці Радунь акружалі чыстыя крынічкі. Дык вось, срэбны шчыт- гэта сімвал чыстай вады. А ў чыстай вадзе вадзілася шмат ракаў. Таму рак і трапіў на герб Радуні (*Паказваю герб*).

**Гульня “Складзі герб”** *(дзеці складваюць герб Радуні з некалькіх частак)*

**В.** Таксама ў пасёлку ёсць прыгожы парк, у якім стаіць помнік салдату, які нагадвае нам пра абаронцаў Айчыны. Давайце крыху адпачынем у парку і пагуляем у гульню “Бярозка”.

**Беларуская гульня “Бярозка”**

   **Мэта:** практыкаваць у хадзе па крузе, узгадняючы рух са словамі.

         3 ліку тых, хто гуляе, выбіраецца дзяўчынка-«бярозка». Дзеці ходзяць па крузе, паклаўшы хустачкі на плячо, і гавораць:

Бярозка белая,

Макаўка зялёная.

Летам махнаценькая,

Зімой сучкаваценькая,

Дзе яна стаіць,

Там і шуміць.

         Дзяўчынка-«бярозка», што стаіць у крузе, пад словы забірае хустачкі, паднімае іх над галавой і, калі дзеці скажуць:

Бярозка зялёненькая,

Вясной вясёленькая,

Сярод поля стаіць,

Лісточкамі шуміць,

Грыміць, гудзіць,

Залатым вяночкам звініць, —

імітуе шум лістоў, рух галін — шамаціць сукенкай, махае над галавою хустачкамі.

 Пад словы : «А восенню карані ў бярозкі засынаюць, лісточкі ападаюць!» — «бярозка» абыходзіць карагод і кожнаму кладзе яго хустачку.

**В.** У Радуні ёсць як старыя будынкі, так і новыя. Адной з самых старых пабудоў з’яўляецца касцёл. Гэта вельмі прыгожы храм, які быў пабудаваны даўно. У той час ён быў драўляны і падчас пажару згарэў. І толькі пазней пабудавалі каменны касцёл, які працуе і па сённяшні дзень (*Паказваю фотаздымак).* Таксама вельмі старажытная пабудова – былы Дом культуры, у якім у даўнія часы вучылі хлопчыкаў-габрэяў. А вучыў іх вельмі добры настаўнік Хафец Хаім, якога і цяпер ведаюць і памятаюць габрэі ўсяго свету. Таксама габрэі наведваюць магілы сваіх продкаў, якія пахаваны ў канцы пасёлка на могілках. Іх расстралялі немцы ў час вайны. (*Паказваю фотаздымак*).

 **В.** У наш час у Радуні ёсць шмат вуліц, магазінаў, банкі, бальніца, аптэка. Скажыце. Ці любіце вы казкі? *(Любім).* Дзе можна пачытаць казкі? *(у бібліятэцы)*. Так, у нашым пасёлку вельмі багатая і прасторная бібліятэка *(паказваю фотаздымак).* Таксама, недалёка ад нашага садку, знаходзіцца Радунская школа, у якой вучацца дзеці з пасёлка і бліжэйшых вёсак. А не так даўно, каля школы з’явіўся незвычайны музей – музей валуноў (*Паказваю фотаздымак*). Дзеці, хто ведае, што такое валуны? (*Адказы дзяцей*). Валуны – гэта велізарныя камяні, якім старажытныя людзі пакланяліся і верылі ў іх сілу. Яшчэ ёсць у Радуні адзін будынак, які ўсе вы добра ведаеце. Паглядзіце, які ён прыгожы. (*Паказваю фотаздымак*). Хто ведае, што гэта за будынак? (*Гэта наш дзіцячы сад).* Чым займаюцца дзеці ў дзіцячым садку? *(Гуляюць).*Вось і прапаную вам пагуляць.

**Гульня “Будзь уважлівы”.**

-Калі мы захварэлі, мы ідзём … (*у бальніцу*).

-Калі нам патрэбны лекі, мы ідзём… (*у аптэку*).

-Калі нам патрэбны прадукты, адзенне, мы ідзём ….(у магазін).

-Калі нам патрэбна адправіць пісьмо, пасылку, мы ідзём….(*на пошту).*

-Куды ходзяць дзеці, каб атрымаць новыя веды? (*у школу*).

**В.** Радунь – наша малая радзіма. Вы тут нарадзіліся, выраслі, ходзіце ў дзіцячы сад, хутка пойдзеце ў школу. Кожны чалавек павінен ведаць і цікавіцца гісторыяй таго месца, дзе жыве, таму што гэтае месца – яго Радзіма. Пра яе ён раскажа сваім дзецям, унукам, людзям з іншых гарадоў, а, можа, і іншых краін. Любіце сваю малую радзіму.

**Дыдактычная гульня “Адгадай, што на фотаздымку”** (*паказваю дзецям фотаздымкі пасёлка, а яны называюць, што на іх адлюстравана)*

**В.** На гэтым наша падарожжа па родным краі завяршылася. Любіце сваю малую радзіму, ганарыцеся ёй.

**Бацькаўшчына**

Што такое Бацькаўшчына,

Знаеш?

Гэта рэчка, сцежачка лясная,

Гэта ў лузе залатая пчолка,

А ў вачах тваіх — вясёлка.

Бацькаўшчына — гэта дом твой,

Школа;

Гэта песні, што звіняць наўкола,

Гэта сам ты,

Гэта тата твой і мама.

І сябры твае таксама.

 **П. Панчанка.**

ЛІТАРАТУРА:

1.Вучэбная праграма дашкольнай адукацыі. – Мінск, Нац. ін-т адукацыі, 2019.